До Путниковог повратка за вршиоца дужности именован је генерал Степа Степановић, командант Друге армије, док се на положају помоћника налазио генерал Мишић. Управо су ова два класна друга у тешко време припремила земљу и војску за предстојећи рат. По обављеној наредби Врховне команде 25. јула, спроведена је мобилизација и концентрација трупа по тачно утврђеним плановима, које је током анексионе кризе претходно израдио војвода Путник. Мобилисано је 11 дивизија I и II позива и једна коњичка дивизија, као и трупе III позива – укупно 450.000 људи распоређених у три армије. Са закашњењем, тек 6. августа, српска и црногорска врховна команда су завршиле заједнички ратни план.